
Elevilor mei 


În primăvara aceea friguroasă, crestele cele mai înalte ale munţilor 
Hemusi erau acoperite din belșug cu zăpadă. Râul Hebros2 fluiera 
turbat la vale, purtând, în afara sloiurilor de gheaţă, stejari smulși din 
rădăcină, vite moarte, ba, ici și colo, câte un cadavru care apărea și 
dispărea printre crestele înspumate. 

Alexandru era obosit. De o săptămână călărea într-una, aproape fără 
a face popas. Pornise în campanie? la începutul lunii maunychiont. 
Înainta acum prin Moesia, având în spate vârfurile semeţe ale munţilor 
Rhodope. 

Blestemaţi să fie tribalii! Această seminţie din Tracia Centrală îi 
dăduse de furcă și tatălui său, Filip, dar el nu mai apucase să-i supună, 
căci murise pe neașteptate la nunta fiicei sale, ucis de mâna lui 
Pausanias. Acum Alexandru, odraslă regească, era stăpân al întregii 
jumătăţi răsăritene a peninsulei și hegemon al Greciei învinse cu doi ani 
mai înainte, dar nu îngenuncheată. 

Tribalii, care locuiau aproape de Istros îi dăduseră multă bătaie de 
cap. În loc să pornească împotriva regelui persan Darius Codomanul, 
trebuia să se războiască prin aceste ţinuturi sălbatice cu niște barbari al 
căror conducător nu ştia nici măcar să scrie. 

Alexandru moștenise de la învățătorii săi, în special de la Aristotel, 
înclinarea spre virtute, și-i plăcea înţelepciunea, de aceea își adunase pe 
lângă el mulţi învăţaţi de seamă. Avusese chiar pe drum, după ce 
trecuseră de Philippopolis, o discuţie aprinsă cu Filip din Acarnania, 
medicul de la curtea sa. 

Aristotel, care lua parte la campanie, ascultase în tăcere, zâmbind 
înțelegător. Ce înţelept, dar totodată plin de sine e acest tânăr rege, care 
încă nu împlinise 21 de ani! 


Îi prezicea un viitor glorios, căci dovedise a fi meşter în luptă încă 
de mic. În bătălia de la Cheroneea, în Beoţia, unde tatăl său îi 
încredinţase flancul stâng al armatelor macedonene, tânărul Alexandru 
— pe atunci în vârstă de numai 18 ani — care schimbase de mult sabia 
de lemn cu una de fier, se dovedise a fi un bun strateg. Grecii, văzându-l 
pe tânărul înflăcărat care izbea cu lancea în stânga și în dreapta, se 
speriaseră crezând că însuși zeul Apolo coborâse din strălucitorul său 
car de aur pentru a-i pedepsi. 

Nu-i plăcea însă filosofului că tânărul rege avea o fire lesne 
schimbătoare. Vârsta îi dădea dreptul să fie năvalnic, și-i plăcea ambiția 
lui, dar uneori se mânia repede și atunci să-i ferească zeii pe cei care-l 
supăraseră! Era totuși mulțumit că prefera virtutea și gloria plăcerii și 
bogăției. 

Alexandru, deși era foarte obosit, făcu totuși un semn suitei sale să 
se grăbească. Nu-și cruța calul. Pe Bucefal călărea numai în bătălii, în 
alte ocazii folosea alți cai. Era grăbit să-i înfrângă definitiv pe tribalii 
nesupuși. Înaintea campaniei din Persia îl mai aştepta răfuiala cu illirii 
de pe Savus. 

Regele era echipat pentru luptă. Sub platoșa dublă de in purta o 
cămașă siciliană, iar coiful de fier lucea în bătaia soarelui, crud încă. În 
jurul gâtului avea un guler înalt de fier, cu pietre scumpe, iar pe umăr, 
legată cu o agrafă, o mantie aleasă. Nu purta asupra lui alte arme decât o 
sabie ușoară și un pumnal scurt, cu mânerul bătut în pietre scumpe, 
trofeu dăruit de tatăl său după lupta cu Atheas, bătrânul rege al sciţilor, 
ucis în bătălie la respectabila vârstă de 90 de ani. După înfrângerea lui 
Atheas, Filip îi ocupase ţinuturile, stăpânind și statul odrizilor. 

Alături de Alexandru călărea Ptolemaios al lui Lagos. În imediata 
sa apropiere erau Filotes și Nicanor, fiii bătrânului ostaș Parmenion, 
rămas în Macedonia, la Pella, bolnav. Perdicas și Nearhos se aflau în 
stânga regelui. Puțin mai în spate era uriașul Aristofanes, din garda sa 
personală, mereu gânditor. Xenodohos din Caria și Artemion din 
Colofan, din alaiul regelui, discutau cu aprindere, arătând spre râul ce se 
vedea șerpuind în faţă, la o parasangă/ distanţă. Antigene, între două 


vârste, încruntat, privea la cer cu singurul său ochi, clătinând 
nemulțumit din cap. Sub arcada stângă avea orbita goală, căci nu-i 
plăcea să-și pună nimic peste locul unde altă dată fusese ochiul, pierdut 
la asediul cetăţii Perinthos. Se mândrea însă cu acest lucru, căci săgeata 
care-l lăsase chior îi fusese sortită lui Filip al II-lea. 

În spate se întindea armata macedoneana, la care se adăugaseră 
1.500 de tessalieni și oșteni recrutaţi din rândul tracilor, dintre crestonai 
şi trauși, ciconi şi odrizi. Nucleul armatei îl forma detașamentele 
macedonene, călărimea grea alcătuită din hetairi, „însoțitorii“ regelui, 
numărând aproape 1.600 de ostași, aleși din rândul celor mai de seamă 
macedoneni. Urma falanga pezetairilor, detașament nobil și bine 
închegat, cu o disciplină de fier, formată din aproape 7.000 de pedeștri 
greu înarmaţi, în majoritate ţărani liberi care serveau în armata regelui. 
Împărţiţi în grupe de câte 50 de oameni, pe 16 sau chiar mai multe 
rânduri, falangiștii îşi purtau lungile lor sarissai, sulițele care măsurau 
peste 10 coţi€, pe umerii celor din față. 

Rândurile lor strânse, cu sulițele întinse, semănau cu ţepii unui arici 
uriaș. Pe lături înaintau hispapiștii, ușor înarmaţi, din care o parte, 
agema, constituia garda personală a regelui. 

Aproape de sfârşitul coloanei, se afla serviciul tehnic al armatei, 
format din catapulte, mașini de asediu, turnuri de atac și altele, serviciu 
condus de Diades. 

Curând, numeroasa coloană se apropie de malul râului Asamus%, 
înaintând spre soare-apune. Helios își cobora încet, încet sulițele de foc 
spre asfinţit. 


* 


Trecuseră 3 zile de când nobilul Syrillo fusese ucis într-o ciocnire 
cu illirii. Cetatea Nausipara era îndoliată, căci Syrillo fusese mâna 
dreaptă a lui Syrmos, conducătorul tribalilor. În cetate se înălța fumul 
jertfelor aduse celui dispărut. Tribalii se pregăteau de ospăț. Curând, 


după ceremonia arderii celui mort, trebuiau să înceapă întrecerile care 
se organizau în asemenea prilejuri. 

În piaţa cetăţii domnea însă veselia. Cel dispărut era acum fericit, 
căci pleca în împărăţia umbrelor, unde avea să ducă o viaţă mult mai 
bună. Numai Henda era întristată, căci dintre soțiile lui Syrillo, marii 
preoți nu o aleseseră pe ea, ci pe morocănoasa de Sala, ca să-l 
întovărășească pe soțul ei în lumea fericirii, după ce va fi sugrumată. 

Acum, în piaţă, ceremonia funebră se apropia de sfârșit. Din Syrillo 
nu mai rămăsese decât o grămăjoară de oase și cenușă. Curând o uriașă 
movilă va acoperi totul. La ceremonie participau nobilii şi poporul de 
rând, ba chiar și sclavii. În faţă de tot se aflau marii preoți. 

Liniştea fu curmată deodată de un tropot de cal. În piaţă își făcu 
apariția un călăreț cu calul plin de spume. Faţa tânără a războinicului 
tribal şiroia de broboane de sudoare. Răsufla sacadat. Abia trăgându-și 
sufletul, el rosti câteva vorbe care produseră neliniște: 

— Macedonenii! Macedonenii! Vin ca un puhoi! 

Ca la un semnal, toţi se strânseră în jurul lui, punându-i întrebări. 
Femeile începură să ţipe. Din rândul nobililor se desprinse un bărbat 
înalt, aproape un uriaș, întunecat la faţă, cu părul blond ieșindu-i rebel 
de sub cușmă. Pelerina scumpă, prinsă la umeri, îi atârna puţin mai jos 
de genunchi. 

— Tăcere! Să se facă liniște! Ce este, Serper, unde sunt 
macedonenii? 

— Nobile Syrmos! Slăvite tată! Se apropie armata dușmană! 

— Pe unde sunt? Straja ce a păzit până acum? N-am dat poruncă să 
mi se vestească din vreme orice mișcare?! Doar știți cu toţii că fiul lui 
Filip nu va lăsa nerăzbunată ruşinea păţită de tatăl sau. Hai, Serper, 
vorbește, unde se află oastea lui Alexandru? 

— Sunt încă departe, la multe aruncături de săgeată, dar sunt 
numeroși și înaintează destul de repede. 

— Cenușa celor morți în bătălii va mirosi a sânge. Trebuie să le 
arătăm străbunilor că le suntem urmași demni. Vom ridica la luptă 
întreg poporul ca să-l primim cum se cuvine pe Alexandru. 


Cuvintele conducătorului îi mai îmbărbătară pe tribali. 

— Mărite Syrmos, grăi Darvis, să ferim femeile și copiii de 
primejdie și să-i trimitem spre Donaris. 

— Zergis, ia câţiva oameni și du-i pe cei nevolnici spre fluviu. Tu, 
Darvis, strânge cetele, căci dușmanii nu trebuie să ne afle nepregătiţi. 
Rămâi la cetate ca să te îngrijeşti de cele de cuviință. Serper! 

— Spune, mărite tată! 

— Adună-ţi ostașii. Îi vom aştepta pe dușmani la defileu. 

Curând, în piaţa din centrul cetăţii nu mai rămase ţipenie de om, 
toţi plecaseră grăbiţi să se pregătească de luptă. Femeile, speriate, își 
strigau copiii. Numai lângă osemintele lui Syrillo, din care mai ieșeau 
aburi, Sala privea cerul cu ochii sticloşi. 


* 


Syrmos, însoțit de câteva sute de războinici călări, unii cu arcurile 
şi tolba cu săgeți pe umăr, iar alții cu topoarele prinse lângă șa, cu lănci 
sau cu praștii, trecură râul Asamus, care se afla chiar în faţa cetăţii. 
Conducătorul tribalilor voia să aștepte armata dușmană între cele două 
dealuri împădurite, care se înălțau la câteva aruncături de săgeată 
depărtare de celălalt mal al râului. Îi va ţine piept dușmanului până ce 
Zergis duce la loc adăpostit femeile și copiii din Nausipara. 

Se auzeau deja tropotele cailor macedonenilor, ca un vuiet înfundat, 
ieșind parcă din măruntaiele pământului. Serper își orânduise oamenii 
în stânga drumului, sus pe creastă, iar Syrmos în partea cealaltă. 
Curând, primele șiruri de ostași dușmani își făcură apariţia la capătul 
celălalt al defileului. Alexandru nu trimisese ostași pentru recunoaștere, 
ci înainta cu toată armata. În față erau o parte din hetairi și câteva 
grupuri de falangiști. După cum făcuse socoteala Eumenes, până la 
Nausipara mai era de mers puţin, vreo 10 stadii și nu se observa nicio 
mișcare ce să dea cât de cât de bănuit. 

Tăcerea din jur îl apăsa totuși pe rege. Ar fi fost bine să trimită 
câțiva călăreţi în recunoaștere. Tocmai se pregătea să-i spună lui 


Aristofanes să înainteze până în fruntea coloanei, pentru a da semnalul 
de oprire. 

În aceeași clipă, ceva ca fulgerul îi trecu prin faţa ochilor şi îl văzu 
pe uriașul din garda cum se îndoaie într-o parte, gemând. Alexandru 
rămase încremenit, căci o săgeată venită parcă din cer străpunsese 
braţul stâng al lui Aristofanes, iar sângele ţâșni cu putere din rană. 

Din spate, Harpalos îi strigă: 

— Păzeşte-te, rege! 

Alexandru abia avu timp să se încline într-o parte și o stâncă uriașă 
îl atinse în coapsă, rupându-i pelerina. Calul, speriat, necheză, îndoind 
picioarele din față, gata să-l arunce pe rege din șa. 

Ostașii începură să strige: 

— Ne atacă tribalii! 

De sus, de pe creastă, de o parte și de alta, prinseră să curgă, ca o 
avalanșă, bolovani mari, de al căror zgomot răsunau întinderile din jur. 
Oameni și animale se învălmășiră. Câţiva oșteni, cu capetele zdrobite, 
se prăbuşiră la pământ cu cai cu tot. Pentelos, unul dintre prietenii lui 
Alexandru, bătu aerul cu mâinile și căzu ucis la pământ, cu pieptul 
străpuns de o lance. Novas, din alaiul regelui, muri la fel de groaznic, cu 
gâtul străpuns de o săgeată. Mentos închise ochii pentru vecie, vârful 
săgeţii ieșindu-i prin ceafă. Lentorados se sfârşi în chinuri, cu bazinul 
zdrobit de un bolovan. 

Alexandru își pierdu pentru un timp cumpătul. Se uita disperat cum 
oștenii săi, mulţi dintre ei îmbătrâniţi în războaie, i se prăvăleau sub 
ochi sau se pierdeau cu totul, sărind de pe cai. 

Garda însă nu-l părăsise pe rege. Aristofanes, deși rănit, îl apăra pe 
Alexandru, ferindu-l de săgețile care se loveau de scutul său, îndoindu- 
se ca ramurile bătute de vânt. Regele își dădu seama că dacă nu ia o 
hotărâre grabnică, armata sa va fi pierdută, chiar dacă dușmanii nu erau 
prea numeroşi. 

— Ostași! strigă el. Nu vă pierdeţi cumpătul! Aduceţi-vă aminte de 
Cheroneea! 


Alexandru se însenină când văzu că sentimentul de mândrie 
învinsese panica. Ostașii din preajma lui se regrupară. 

Molipsiţi parcă, cei din fruntea coloanei se îndepărtară în goană de 
locul prăpădului. Ostașii de pe margini descălecară, încercând să urce pe 
culme. 

Din flancuri, soldaţii macedoneni se năpustiră asupra dușmanilor. 
Hispapiștii, mai uşori, reușiră să se caţere prin ploaia de bolovani și de 
săgeți până sus, pe creastă, intrând în luptă directă cu tribalii. Curând, 
ostașii lui Alexandru prinseră și mai mult curaj, mai ales după ce-și 
dădură seama că dușmanii lor erau într-adevăr puţini la număr. 

Syrmos era mulțumit de rezultatul acestei prime încăierări. Oameni 
şi cai zăceau în drum, unii încremeniţi pentru totdeauna, alții trăindu-și 
ultimele clipe. Țipetele răniților se împleteau cu îndemnurile la luptă 
ale comandanților macedoneni. Conducătorul tribalilor îi făcu lemn lui 
Serper, care ţinea piept dușmanilor de cealaltă parte a drumului și dădu 
semnalul de retragere în goană, tribalii coborâră în partea cealaltă a 
dealului, spre Nausipara. 

Luptătorii lui Syrmos ajunseră la vadul râului Asamus, pe care-l 
trecură împroşcând stropii în toate părţile. În urma lor năvălea armata 
macedoneană, dar era prea târziu. Porţile înalte ale cetăţii se închiseră 
cu zgomot. Sus, pe metereze, ostașii tribali pregătiseră cele necesare 
pentru un oaspete ca Alexandru. Smoala clocotea în vase mari, iar 
arcurile erau încordate. 

Primele rânduri de dușmani fură parcă măturate. Smoala fierbinte 
se revărsă peste ziduri, într-un șuvoi negru. Carnea sfârâia puternic, 
totul în jur mirosind a ars. Asaltul dat de falangă asupra porţii se 
termină cu un eşec. 

Era momentul ca Diades să-și arate măiestria. Berbecele și 
turnurile de atac intrară în luptă. Macedonenii atacau cu înverșunare, 
după rușinea îndurată. Primele victime căzură și de o parte, și de alta. 
Ostaşii lui Alexandru fură respinși de la porți. Tribalii luptau cu 
dârzenie, ca leoaicele ai căror pui erau în primejdie. Darvis căzu, 
imediat însă alți luptători îi luară locul. Mașinile lui Diades începură să 


lovească puternic în ziduri. Poarta grea se clătină încet, încet, apoi se 
prăbuși, îngropând sub ea pe tribalii care erau în spate. Macedonenii 
năvăliră în cetate, ca un puhoi. Falangiștii înaintară cu ţepii lor, ţinându- 
i la distanță pe tribali, iar hispapiștii luptau pe laturi. În fruntea 
tribalilor, ca un tigru încolţit, lupta Syrmos, măreț ca un zeu, cu barba 
fluturând, cu lancea înspăimântătoare care se înfigea de fiecare dată în 
dușman. Calul i se prăbuși, lovit de o săgeată. Fără să ţină seamă de 
faptul că putea fi zdrobit sub copitele cailor, Serper descălecă, 
continuând să lupte lângă tatăl său cu faţa încordată, luminată parcă de 
un foc lăuntric. Tribalii făcură front în jurul lui Syrmos, apărându-se 
plini de dârzenie. Cu feţele împietrite, șiroind de sudoare amestecată cu 
sânge, loveau cu sulițele, despicau testele dușmanilor lor, zdrobeau 
coifurile strălucitoare, se încăierau în luptă corp la corp. Securile 
coborau fulgerător, ţintindu-i pe macedoneni, pumnalele rămâneau 
înfipte în piepturi. Ostaşii regelui împânziră însă toată cetatea, 
ocupându-i toate laturile. În învălmășeala de nedescris nu mai știai 
aproape cine atacă și cine se apără. Strigătele tribalilor răsunau puternic 
în iureșul bătăliei, pentru îmbărbătare. 

— Loveşte! Loveşte! se auzea ici și colo. 

Văzând puhoiul de dușmani care năvăleau mereu, Syrmos își dădu 
seama că superioritatea numerică a armatei regelui îi va copleși, fără a 
le da răgaz să-și revină aici în cetate. Afară de asta, nu-i putea lăsa pe 
cei evacuaţi în voia soartei. Continua să lovească înfrigurat, zdrobindu-i 
pe duşmanii care se apropiau de el, dar apărarea slăbea. 

Serper, care lupta alături, obosise şi curând mișcările i se încetiniră. 
Braţul lui lovea din ce în ce mai slab. O lance venită ca din văzduh îl 
lovi cu putere, dându-l peste cap. Curând, trupul lui nu se mai văzu 
printre mormanele de leșuri. 

Syrmos încremeni pentru o clipă. Cu fața împietrită, cu privirea 
cruntă, tribalul izbi cu și mai multă putere. Tribalii, văzându-l pe Serper 
ucis, făcură cerc în jurul conducătorului, apărându-l. Poarta din spate se 
deschise lăsând să iasă resturile armatei lui Syrmos, care părăsea cu 
amarnică durere cetatea ocupată și fiul drag răpus. 


Urmărit de dușmani, el își conduse cetele risipite spre Donaris, 
gonind fără răgaz. 


* 


După o goană fără popas, Syrmos ajunse cu cele câteva sute de 
războinici, care-i mai rămăseseră, pe malul fluviului Donaris. Zergis îl 
întâmpină, privind la conducătorul său pe care moartea lui Serper, fiul 
său drag, îl înăsprise parcă și mai mult. Își iubise fiul, dar îl durea se 
pare mai mult înfrângerea suferită. Nu renunțase însă la luptă. Era 
hotărât să răzbune moartea tribalilor căzuţi la Nausipara. Își dădea 
seama că mândrul Alexandru, mâniat de grelele pierderi, va căuta să-l 
zdrobească, să-l facă să se târască la picioarele sale, cerându-i iertare. 
Va spera degeaba fiul lui Filip să-l vadă pe el umilindu-se! Mai bine 
moartea, decât dezonoarea! 

Syrmos era mulțumit de faptul că Zergis își îndeplinise cu cinste 
misiunea, adăpostindu-i pe cei nevolnici pe un ostrov din mijlocul 
fluviului, aproape de ţinuturile unde, pe malul celălalt, la geţi, stăpânea 
Otornes, șeful unei puternice uniuni de triburi. Uniunea era destul de 
bine închegată. Teritoriul ei se întindea pe malul stâng al fluviului 
Donaris, de la sucii care locuiau în regiunea unde Alutus avea gura de 
vărsare, până la piri, iar în sus, înspre miazănoapte, către Ursa, până 
aproape de burii din dealurile getice. 

Pe malul stâng se vedeau luptătorii cu arcurile pregătite de luptă și 
faretrele pline cu săgeți. Sus, pe malul stâncos, se înălța cetatea 
Zimidava, unde îşi avea sediul Otornes. Cu el locuiau și conducătorii 
militari. Ceilalţi geţi trăiau în bordeiele din jurul cetăţii. 

Otornes reușise să unifice sub conducerea sa triburile din jur, a 
căror populaţie număra multe mii de suflete. E drept că Syraxos, 
conducătorul sucilor, i se opusese vreme îndelungată lui Otornes, care 
era respectat de întregul sfat al uniunii și de adunarea poporului 
înarmat. Chiar cu o zi înainte, când Zergis sosise la cetate, Syraxos îl 
înfruntase pe conducătorul get în plină adunare, spunându-i că prezenţa 


tribalilor în rândurile lor va atrage primejdia macedoneană. Sfatul 
acceptase însă propunerea lui Otormnes ca Zergis să fie ajutat, iar 
Syraxos, mâniat, părăsise adunarea, sub privirile nemulțumite ale 
războinicilor, care clătinau din bărbi, supăraţi de ieșirea lui Syraxos. 
Asta le mai lipsea acum, când dușmanii se aflau aproape de hotar! 

Syrmos trecu fluviul cu o monoxilă, însoţit de câţiva războinici 
tribali, și urcă până la cetate. Însoţitorii săi rămaseră puţin mai în urmă. 
Otornes, împreună cu o parte din sfat, îl aștepta la poarta cetăţii, în faţa 
valurilor de pământ. Se înclină în faţa lui Syrmos, rostind: 

— Bine ai venit la noi, prea nobile Syrmos! Zeii să te aibă în paza 
lor, pe tine și pe tovarășii tăi. Am primit veste de năpasta care s-a abătut 
asupra ta. Cum s-a sfârșit bătălia? 

— Bine te-am găsit, slăvite Otornes! Zeii se pare că şi-au întors 
privirile de la mine. Am părăsit cetatea care acum e numai scrum. 
Pieţele din Epir și alte ţinuturi grecești se vor umple cu sclavii traci. 
Macedonenii au trecut prin sabie ţinuturile dintre Illiricum și Pontus 
Fuxeinos. Am venit să-ţi cer sprijin şi adăpost, căci Alexandru, mai 
crud parcă decât tatăl său, nu-ţi va ocoli ţinuturile, chiar dacă mă vei 
ajuta sau nu. Regele a plecat cu puţine provizii și, pentru că vrea să-i 
supună pe illiri, jefuieşte așezările și apoi pârjoleşte totul în cale. 

Otornes încruntă sprâncenele stufoase. Temutul șef al uniunii, înalt 
şi bine legat, cu ochii de culoarea azurului, clătină capul încadrat de o 
bogată coamă blondă, strânsă sub pileum, căciuliţa de lână. 

Era îmbrăcat la fel ca și războinicii săi, dar avea ceva care-ţi dădea 
a înţelege că este cel mai de seamă om de acolo. Deasupra cioarecilor 
strâmţi, purta o cămașă despicată în părţi și legată cu un brâu lat de 
piele. Peste haina cu mâneci, încreţită, avea o mantie bogată de postav 
grecesc, prinsă în umeri cu o fibulă!” de argint. În partea stângă îi atârna 
o spadă scurtă de fier, iar în dreapta purta un pumnal din care se vedea 
numai mânerul galben de os. Arcul și tolba cu săgeți i le ducea 
însoţitorul său. Acesta avea pe umeri o şubă cu blana pe dinăuntru, nu 
prea lungă. Părul îi era prins tot sub pileum. Barba, tăiată scurt de tot, 


scotea parcă și mai mult în relief albeaţa pielii. Era mult mai tânăr decât 
conducătorul uniunii. 

— Ambiţiosul fiu calcă pe urmele tatălui său, rosti Reciper, 
tovarășul lui Otornes. 

— Câmpia de lângă Donaris e presărată de oasele celor pe care 
Filip al II-lea i-a mânat încoace. Oare fiul său dorește să treacă fluviul 
la întoarcere pe un morman de leșuri macedonene? Cinstite Syrmos, 
unde sunt ceilalți luptători ai tăi? întrebă Otornes. 

— Cred că au trecut fluviul, spre ostrov, răspunse tribalul. 

— N-ar fi mai bine să-i aduci încoace? 

— Ştiam că eşti un oaspete bun, și-ţi mulţumesc pentru acest lucru, 
dar cred că e mai potrivit să-mi las oamenii pe ostrov. 

Se uitară spre mijlocul apei unde se afla o limbă de pământ plină de 
păduri bătrâne. Într-adevăr, ultimele monoxile se apropiau de malul din 
dreapta ostrovului, luptând din greu cu valurile stârnite de curentul apei. 

— Nobile Otornes, aș vrea să-ţi spun câteva vorbe tainice, rosti 
conducătorul tribal, uitându-se la Reciper care, schimbând câteva priviri 
cu Otornes, se retrase spre grupul de războinici geţi, printre care se afla 
şi Syraxos ce se uita cu priviri piezișe la tribal. După ce vorbi cu șeful 
tribalilor, Otornes îl chemă pe Reciper: 

— Du-te şi adună-i pe toţi locuitorii în cetate. Dă veste celor de la 
câmp să se îndrepte încoace în grabă. 

Strânge-i pe luptători și trimite un călăreț sus, pe deal, la pășune, 
să-i mâne pe copii cu vitele aici. Pescarii să-și lase tolbele și năvoadele 
și să pună mâna pe arcuri. Cei de la cuptoare să-și părăsească lucrul și 
să aţâţe focul, căci meșterii vor avea de lucru. Tu, Syraxos, adună-ţi 
cetele. Dacă zeul războiului ne va fi prielnic, iar Gebeleizis, stăpânul 
cerului, se va îndura de noi, atunci vom avea izbândă, căci avem 
provizii destule mulțumită lui Zamolxis, tatăl pământului. Sfatul să 
rămână aici, căci trebuie să-i consultăm pe zei. Ducis este aici? 

— Da, slăvite Otornes, spuse Reciper. 

— Să vină încoace. Sorţii l-au ales pe el să meargă în solie la 
puternicul Gebeleizis. 


Ducis apăru în faţa lui Otornes. Ştia ce-l așteaptă, dar primea 
moartea, dacă aceasta le va aduce izbânda. Niciun mușchi nu tresări pe 
faţa lui când membrii sfatului se strânseră în jurul său, cu feţele 
solemne. La ceremonie participa întreg poporul din jurul cetăţii. 

În jurul lui Ducis câţiva războinici făcură cerc, ţinând câte trei 
suliți. Alţii, apucându-l pe Ducis de mâini și de picioare, îl aruncară în 
sus. Un murmur prelung străbătu adunarea când solul trimis la zeu căzu 
între suliți, străpuns în câteva locuri de vârfurile ascuţite. Gura lui 
încleștată nu lăsă niciun geamăt să iasă. Printre buzele strânse se 
prelinseră câteva firișoare de sânge. După câteva clipe, își dădu ultima 
răsuflare. 

— Zeii fie lăudaţi! Ne-au primit jertfa! Ducis să fie ars cu toată 
cinstea cuvenită! rosti Otornes. 

Războinicii târâră într-o parte trupul celui mort. Locuitorii așteptau 
cu sufletul la gură hotărârile conducătorului lor. 

— Războinici! Trebuie să ne pregătim de luptă aprigă, pe viaţă şi pe 
moarte. Duşmanul să simtă că toată suflarea de pe aceste meleaguri îi 
este potrivnică. 

Spre seară, pregătiți de luptă, mii de războinici coborâră până la 
malul fluviului, sorbindu-i unda ce-i înviora și-i îmbărbăta pentru 
primejdia care îi pândea. 

Vântul duse până departe cuvintele jurământului lor sacru. 


* 


Ce fuseseră vorbele tainice pe care i le spusese Syrmos 
conducătorului get? De ce se ferise de Reciper, ajutorul acestuia, și de 
ceilalți luptători? 

„„„Cu toată fuga neașteptată, Zergis reuși să evacueze, o dată cu 
femeile și copiii, cea mai mare parte din tezaurul lor. Acest neam de 
traci avusese ascunse în tainițele cetății Nausipara bogății care ar fi 
stârnit priviri lacome. 


Syrmos îşi dădu seama că trebuie să ceară ajutor lui Otornes ca să 
ascundă tezaurul, deoarece s-ar fi putut întâmpla ca să fie nevoit să 
părăsească în grabă ostrovul. O dată cu lăsarea nopţii, el puse, împreună 
cu Zergis, tezaurul într-o monoxilă și porni singur spre cetate. 

Otornes îl aștepta sub malul abrupt al fluviului, la câteva zeci de 
picioare de cetate, spre soare-apune. Când apăru Syrmos, getul îi făcu 
semn tribalului să-l urmeze, coborând în apă, lângă țărm. 

„Unde vrea oare să mă ducă?“ gândi Syrmos. 

Otornes înlătură ierburile care păreau de când lumea crescute în 
perete, până la nivelul apei aproape și, dând la o parte un bolovan, 
dispăru deodată din faţa tribalului. Apoi reapăru dintre ierburi, 
trăgându-l pe Syrmos după el. La lumina torței pe care o aprinse 
Otornes, tribalul văzu că se află într-o grotă, plină cu apă până la 
genunchi. Îl urmă pe get într-un tunel strâmt, care urca. 

Getul se opri și, apăsând în perete, deschise o ușiță de lemn. 
Pătrunseră într-o altă grotă, unde se afla ascuns tezaurul uniunii getice 
conduse de Otornes, tezaur de a cărei existență se știa, dar de care 
nimeni, afară de conducătorul get, nu putuse spune că i-a văzut 
ascunzișul. 

După ce depuseră comoara în grotă, dispărură la fel de nevăzuţi. 
Acum, pe cei doi, afară de lupta împotriva macedonenilor, îi unea și o 
taină comună, neștiută de nimeni. 


* 


Magas privise din cetate cum Alexandru, o zi după stabilirea 
tribalilor lui Syrmos pe ostrov, apăruse pe malul drept al Istrosului, 
unde-și instalase tabăra. 

Grecul îl trimisese pe sclavul Dades să tragă cu urechea la 
discuţiile geților în timpul prânzului. Deși se pripăşise de multă vreme 
la cetate, nu prea era privit cu ochi buni de acești barbari care zâmbeau 
în bărbi când îl vedeau purtându-și veșnic în veșminte uneltele de scris, 
cu ajutorul cărora Magas făcea socoteala fiecărui obolil, fiecărei 


drahme câștigate sau pe care avea să o câștige, ca intermediar al cetăţii 
Odessos, de pe țărmul vestic al Pontului, în aceste locuri. 

Deși trăia de mult printre acești „sălbatici“, cum îi numea, Magas 
îşi păstra veșmintele după moda ateniană. Deasupra chitonului, prins de 
umeri cu o fibulă și strâns în talie cu un cordon, purta himationul, 
mantie al cărei capăt îi era aruncat peste umăr. Pe cap grecul avea un 
pilos12. 

Nu erau de lepădat afacerile pe care le făcea aici, la aceasta cetate. 
Negustorii din orașele pontice, în schimbul podoabelor, al stofelor 
scumpe, al vinurilor și al untdelemnului limpede ca lacrima, al armelor 
strălucitoare sau al banilor, primeau din belșug cereale și vite, piei sau 
lemne de construcţie, miere aromată și sclavi, marfă vorbitoare care 
găsea căutare pretutindeni. Din acest negoţ, Magas știa întotdeauna să-și 
ia bucăţica lui. 

lată, tocmai acum se ivise prilejul să-și înzecească averea pe care o 
purta mereu asupra sa, în sân, în pungi de piele. 

Alexandru va trebui să fie darnic, dacă voia să nu întârzie mult pe 
aceste meleaguri, deloc primitoare pentru cine venea cu gânduri de 
vrăjmăşie. Doar îi cunoștea bine pe geţi. În urmă cu puţin timp, Magas 
asistase cu groază la uciderea unor hoţi care veniseră cu bărcile din 
susul Istrosului. Iată, i s-a ivit prilejul să plece de aici mai repede decât 
se aştepta. Dacă n-ar fi fost întâmplarea aceea nenorocita, n-ar fi stat el 
aici. Îşi amintea totul... 

„În urmă cu câţiva ani, Magas locuia la Odessos, vechea colonie 
grecească. Afacerile îi mergeau strună, corăbiile lui întorcându-se 
întotdeauna cu pântecele pline de provizii, lemne și mai ales cu sclavi. 
Dar iată că în faţa cetăţii apăruse Filip al II-lea, care-și flutura 
ameninţător flamurile. Magas făcea parte din sfatul cetăţii și, ca mulţi 
alți oameni de vază, se împotrivise predării Odessosului în mâna 
macedonenilor. Nu se știe cum s-ar fi terminat asediul, dacă șiretul de 
Filip n-ar fi atras de partea lui, cu bani și alte făgăduieli, o parte din 
membrii sfatului. Orașul, ajutat de sciți, dușmanii lui Filip, renunţă la 
alianţa cu ei și chiar îl ajută pe rege să-i înfrângă. Nimeni nu bănuia ca 


Magas, înciudat de alianța cu macedonenii, care i-ar fi tăiat sursele de 
câștig, organizase un complot împotriva regelui macedonean. Din 
prostie însă, Magas, cu chef fiind, scăpase câteva vorbe în faţa nevestei 
sale, aceasta le întinsese și „prietenii“ făcură restul. Magas se trezise cu 
casa înconjurată de ostași macedoneni, ca un șoarece prins în cursă. 
Nevasta, ca să-și răscumpere într-un fel vina, îi ţinuse de vorbă pe 
ostași, până ce Magas fugise prin ușița dosnică, pierzându-și urma. De 
atunci, Magas jurase să nu mai calce la Odessos, dar făcea afaceri cu 
negustorii de acolo, pe care îi cunoștea bine. 

În schimbul trădării, îi va cere lui Alexandru să-l ia cu el. 

Încet, încet, în mintea lui Magas încolți un plan. Singur nu putea 
însă face nimic. Pe cine să se bizuie aici? 

Magas observase că Syraxos nu privea cu ochi buni alianța lui 
Otornes cu tribalii. Asistase și la cearta dintre el și Otornes. ÎL ştia pe 
Syraxos lacom, dornic de mărire. lată omul de care avea nevoie! leşi 
din camera pe care o ocupa în cetate și, ca din întâmplare, se opri la 
Syraxos. Acesta se pregătea să doarmă puţin. 

— Ce dorești, Magas? Lasă-mă acum, sunt obosit. 

— Zeii te vor răsplăti, puternice Syraxos. Tribalii sunt fraţii voştri 
şi trebuiesc ajutaţi. Syraxos strânse din buze, înciudat. Fraţi! De unde o 
mai scosese Magas şi pe asta? 

— Grecule, văd că ai chef de vorbă, nu-i așa? 

— Mărite Syraxos, observ oboseala de pe chipul tău, dar nu mă lasă 
inima să cred că nu ești mulțumit de alianţa cu tribalii. 

— Ce te face să crezi acest lucru? 

— Păi, cui i-ar conveni, dacă este respectat ca și cinstitul Syraxos, 
această alianță? Eu nu pierd nimic, nici nu câștig, dar tu, în loc de un 
singur șef, vei avea doi, căci luptătorii noștri văd că se bucură să lupte 
sub conducerea lui Syrmos, de a cărui veste s-a auzit. Îmi place de 
Reciper, căci s-a lipit bine pe lângă Otornes. 

Syraxos scrâșni din măsele, enervat pe acest grec. Parcă nu-i ajunge 
că și aşa Otornes îi stă ca un spin în ochi. 


— E mare lucru să conduci uniunea, slăvite Syraxos. Dacă Otornes 
moare în luptă, iar Syrmos va rămâne în viaţă, tare mă tem că el sau 
Reciper îi va lua locul. 'Tribalii nu se mai întorc în ţinuturile lor 
pârjolite, unde nu mai sunt în siguranță. Dacă Alexandru trece dincoace 
şi va ocupa cetatea și aceste locuri, nici pe tine, Syraxos, n-o să te cruţe, 
căci doar sucii pe care-i conduci sunt supuși lui Otornes. 

— Sucii nu vor fi niciodată supuși, ci aliaţi cu Otornes. 

— Da, dar uniunea o conduce deocamdată Otornes și nu puternicul 
Syraxos. 

— Ce dorești, grecule, de la mine? 

— Nu doresc nimic, nobile Syraxos, dar Alexandru e înţelegător 
dacă vede supunere. Ce rost are să te împotrivești unui rege atât de 
puternic? Şi pentru cine? Dacă regele va fi învins, vei câștiga ceva? 

Pe când altfel... Lui nu-i trebuie pământul vostru, ci are nevoie de 
liniște la graniță și răsplăteşte cu mărinimie pe cei ce-l ajută să aibă 
această liniște. 

— Cine ştie ce planuri urzești, Magas. Vrei să mă ademenești? 
Dacă nu termini cu aceste vorbe murdare, te voi străpunge imediat și 
câinii îți vor sfâșia trupul. 

— Văd că e mai bine să plec, Syraxos. M-aș fi bucurat să te știu 
mare conducător și toate triburile din jur să asculte de tine. Vrei să-ți 
pierzi viața degeaba? Te las acum, căci trebuie să fii odihnit înaintea 
bătăliei. Soarta nu o cunosc decât zeii și poate că în curând vei fi 
chemat în tărâmul fericirii veşnice. 

Şi Magas se îndreptă spre ușă, făcându-se că pleacă. Syraxos, pe 
care vorbele lui îl tulburară, își aminti de nopţile când se chinuia la 
gândul că trebuie să asculte de Otornes. Ciuda i se trezi din nou, mai 
puternică parcă. 

— la stai, Magas, puţin. Ce vrei să-mi propui? 

— Dacă te vei supune regelui, nu vei avea decât de câștigat. 
Victoria lui Alexandru înseamnă şi victoria ta, Syraxos. Tu ai să ajungi 
conducătorul uniunii și de asta am eu grijă să vorbesc cu regele. Ascultă 
ce-ţi propun eu şi dacă nu-ţi place, atunci mă poţi ucide. 


După o vreme, Magas coborî în camera sa, mulțumit. Un zâmbet 
drăcesc îi stăruia pe faţă. 

Zăbovi un timp în cetate, apoi se îndreptă în taină spre malul 
fluviului, ferit de frigul nopţii de pelerina aruncată pe umeri. 

Alexandru încercase zadarnic să ocupe ostrovul. Malul râpos și 
nepotrivit pentru acostare, cursul repede al apei făcuseră ca atacul 
macedonenilor să nu reușească. 

Tribalii ascunși printre stânci și copacii prăvăliți lângă țărm, își 
trimiteau de pretutindeni săgețile lor de bronz cu trei muchii, purtătoare 
de moarte. 

Una dintre bărci, condusă de Antigene cel chior, reuși să atingă 
țărmul, dar încercarea îndrăzneață o plăti scump de tot. Lovit de o 
săgeată în singurul său ochi, Antigene se prăbuși cu un geamăt adânc în 
fundul monoxilei. 

Harpalos blestema pe cel ce-și purtase lancea spre braţul său drept, 
care nu-i mai folosea la nimic acum. Tânărul rege, cuprins de mânie și 
neputinţă, dădu ordin de retragere. Eumenes din Cardia, care conducea 
cancelaria regească și redacta „efemeridele“, însemnările curente, veni 
cu propunerea să se trimită o solie la Syrmos, ca să se predea, în 
schimbul făgăduielii de a li se cruța viaţa lui și tovarășilor săi. 
Răspunsul primit îl făcu pe Alexandru să turbe și mai mult de furie. 
Syrmos refuzase propunerea regelui. 

De unde avea tribalul atâta curaj, Alexandru nu putea să priceapă. 

La lăsarea nopţii răcoroase de primăvară, Alexandru se retrase în 
cort, obosit. Tocmai când era pe cale să aţipească, perdeaua cortului se 
dădu într-o parte, lăsând să apară figura chinuită de dureri a lui 
Aristofanes, uriașul din gardă, care-și smulsese singur săgeata din braţ. 
Pe chipul lui suferinţa se întipărise adânc. 

— Rege, un străin de pe celălalt mal vrea să-ţi vorbească. 

Alexandru era mirat. Cine putea fi? Oare vreo iscoadă? Îi făcu semn 
lui Aristofanes să-l aducă în cort. Magas, căci el era, pătrunse înăuntru 
și se închină smerit, până la pământ, în faţa regelui. 


— Slăvite și puternice rege, fie ca Zeus să vegheze asupra ta cu 
grijă și să-ţi aducă izbândă. 

— Cine eşti tu și ce vrei de la mine? 

— Sunt Magas, grec din Odessos și locuiesc la geții de dincolo de 
fluviu care se încumetă să-l ajute pe Syrmos, dușmanul tău. L-am 
cunoscut bine pe slăvitul tău tată și vreau să te ajut să-i înfrângi. 

— Cu ce poţi să-mi fii tu de folos? 

— Îi cunosc bine pe geţi, le cunosc toate slăbiciunile. Pe Syrmos îl 
poţi îngenunchea numai dacă-l supui pe Otornes, conducătorul geților, 
care şi-a trimis o parte din oaste spre ostrov, la tribali, și-i ajută cu 
provizii. 

— Au oaste multă geții? 

— Cam 140 de sute, din care a treia parte sunt călăreţi. Dacă-i 
loveşti însă pe neașteptate, vor da repede înapoi. 

— la ascultă, grecule, nu cumva mă minţi? 

— De ce să fac asta, slăvite rege? Ştiu că ești mărinimos și, dacă 
binevoieşști, mă iei cu tine. 

— Spune, grecule, unde găsesc bărci ca să pot trece Istrosul 
dincolo? 

— Locuitorii de pe acest mal au ascunse în râpe, în trestia de baltă, 
monoxilele pe care n-au apucat să le treacă dincolo. când voi pleca de 
aici, să-mi daţi câţiva oșteni, să le arat locul. Şi apoi mai e și Syraxos, 
adaugă grecul, zâmbind viclean. 

— Cine e Syraxos? 

— Conducătorul sucilor, de lângă Alutus. Nu este prea mulțumit că 
Otornes şi nu el conduce uniunea. În schimbul unui preţ bun și al 
făgăduielii că-l vei ajuta să ajungă șef, îi va vinde pe ai săi, întorcându-i 
spatele lui Otornes. El cunoaște cum sunt orânduite străjile pentru la 
noapte și ne-am înțeles ca împreună să le înlăturăm. 

Când ai să vezi o luminiţă pâlpâind de trei ori sub mal, dincolo, la 
miezul nopţii, atunci poți să pornești fără grijă cu oamenii tăi. Geţii se 
cred în siguranţă. Dacă zeii nu-ţi vor fi împotrivă, mâine le poți aduce 
jertfe pentru izbândă. 


Alexandru nu știa ce să mai creadă. Dacă grecul nu minţea, atunci 
zeii erau de partea lui. Dar dacă acest Magas minte? Ia să vadă, e vorba 
doar de o cursă, sau grecul vrea într-adevăr să-l ajute? 

— Magas, dacă planul tău se va dovedi bun, atunci vei fi răsplătit 
cum se cuvine. Eu cred însă că ar fi mai bine ca după înlăturarea 
străjilor getice, să treci încoace, împreună cu Syraxos de care vorbeşti. 
S-ar putea ca vreunul dintre geţi să observe când luminezi şi atunci dă 
alarma. 

Alexandru se uită la faţa lui Magas. Acesta rămăsese la fel de 
liniştit ca și înainte. 

— Bine, mărite rege, precum dorești. Şi acum, dă-mi voie să mă 
întorc la cetate, căci timpul zboară. Mă așteaptă Syraxos. 

Magas se înclină adânc în faţa lui Alexandru, ieșind din cort. 

Regele făcu semn unui ostaş să meargă împreună cu grecul spre 
locul unde erau ascunse monoxilele locuitorilor. 

Apoi, Magas urcă în barca sa, trecând pe furiș la geţi, pe celălalt 
mal. Îl găsi pe Syraxos la locul știut. În sfârșit, sosise clipa mult 
așteptată! Spre seară, în cetate se lăsase o liniște deplină. Numai străjile 
stăteau neclintite la locurile lor, căutând să observe orice mișcare. 
Syrmos și cu Otornes se retraseră spre încăperile lor, după ce trecură pe 
la posturile de pază. 

Bezna învăluise pământul și cerul, iar dincolo de fluviu, pe malul 
drept, nu se vedea nimic. Zadarnic își sloboziră arcaşii getici săgețile 
spre cerul negru, lipsit de stele, pentru a-l ajuta pe Gebeleizis să 
împrăștie norii, căci fața zeului rămase la fel de întunecată. 

Profitând de întuneric, Syraxos, urmat îndeaproape de Magas, 
merse tiptil spre posturile de pază dinspre soare-răsare. Straja, care 
căuta să pătrundă cu privirea în beznă, le simţi pașii, întorcându-se 
repede spre ei, dar Syraxos îl lovi în spinare cu pumnalul și getul se 
prăbuși fără suflare, cu faţa spre fluviu. 

Una câte una, străjile fură doborâte, căci bezna îi ajuta pe cei doi 
trădători. 


După ce târâră leșurile celor uciși din faţa cetăţii, Syraxos și cu 
Magas se îndreptară spre malul abrupt dinspre soare-apune. 

Synda, getul de strajă de acolo, unul dintre războinicii de seamă, le 
simţi pașii mai repede și îndreptă lancea spre ei. 

— Cine-i acolo? întrebă el. Magas nu mai făcu niciun pas. Syraxos 
înaintă spre Synda, liniștindu-l cu câteva vorbe. 

— Cine mai este cu tine? întrebă getul. 

— Unul dintre însoțitorii mei. Ia stai, ascultă cu atenţie, spuse el, 
parcă se aude ceva pe lângă mal. 

Când Synda întoarse capul, Syraxos îl și lovi. Pumnalul se înfipse 
adânc în ceafa străjii. Synda scoase un strigăt, înăbușit repede, căci 
Syraxos îi acoperi gura. Rănită de moarte, straja getică se prăbuși de pe 
mal. 

Alexandru răsuflă liniștit când un ostaș din gardă îi anunţă sosirea 
celor doi. 

— Gata? întrebă el când Magas i se înfăţișă. 

— Da, slăvite rege. A mers destul de greu, dar nu te paște nicio 
primejdie. 

— Deocamdată ţine acești bani, spuse Alexandru, aruncându-i două 
pungi dolofane. După victorie vei primi restul. 

Alexandru, dând ultimele ordine, se pregăti să treacă Istrosul. Nu 
putea transporta cu monoxilele decât vreo 4.000 de pedestrași și 1.500 
de călăreţi. Bineînţeles, va mai face câteva drumuri! 

Perdicas şi cu Seleucos rămaseră pe malul drept, ca să taie o 
eventuală retragere a geților. 

Monoxilele încărcate cu ostașii macedoneni porniră fără zgomot. 
Expediția condusă de Alexandru făcea un ocol mare, ca să poată cădea 
în spatele geților. Curând, ajunseră dincolo. 

Alexandru avea o bucată bună de mers, prin lanurile de grâu, peste 
care falangiștii treceau fără milă, culcându-le la pământ cu lungile lor 
suliți. În urma falangei urma călărimea, hetairii, conduși de însuși 
Alexandru. 


Apoi, călărimea înaintă spre dreapta. Filotes îl însoțea pe rege, iar 
fratele său Nicanor îi purta spre cetatea Zimidava pe ostașii săi, 
pedestrașii, în formaţie de careu. 

Alexandru chibzuise mult la planul de atac. Voia să-i înconjoare pe 
geții din cetate și să-i facă să vină în vârful sulițelor sau să se 
prăvălească în ape. 

În momentul când macedonenii atacară cetatea, geții, năuciţi, 
pierdură clipe preţioase căutând să-și dea seama despre ce este vorba. 
Nu se așteptau la acest atac. Macedonenii reușiseră să pătrundă dincolo 
de valurile de pământ, dând asalt la porţi. 

Luptătorii geţi, cu greu dezmeticiţi, trecură lângă intrare și arcașii 
ieșiră din cetate, întinzându-și arcurile și slobozind o ploaie de săgeți 
care rări mult rândurile macedonenilor. Călăreţii geţi începură să curgă 
din cetate. Când află despre atacul neașteptat al lui Alexandru, Otornes, 
buimăcit, chemă repede ajutoarele care mai erau pe lângă el, 
trimiţându-le să organizeze apărarea. 

I se păru ciudat că nicio strajă nu semnalase apropierea 
macedonenilor. Nu cumva fuseseră ucise? 

Strigătele răsunau peste tot, în ambele tabere, în graiuri diferite. 

— Atacă! Atacă! strigau ostașii macedoneni. 

— Ucide! Ucide! Moarte macedonenilor! se auzeau urletele geților 
ascunși după valurile de pământ. Intrară în luptă directă şi hispapiștii, 
ușori și mobili, reușind să facă o spărtură de câteva picioare în spatele 
cetății. 

Peste tot zburau lănci și săbii rupte, săgețile se întretăiau curgând 
din toate părțile. 

Bordeiele locuitorilor, incendiate, ardeau ca niște torţe, luminând 
locul bătăliei. Uneori, încleștarea era corp la corp, geții mai iuți reușind 
să răstoarne pe greii macedoneni. Cel trântit era pierdut, căci rămânea 
nemișcat la pământ, cu pumnalul înfipt în gâtlej sau cu craniul despicat 
de secure. 

Topoarele tribalilor şi ale geților se ridicau și coborau fără încetare, 
lovind în plin. 


Falanga macedoneană înainta în rânduri compacte, reușind să pună 
stăpânire pe poarta cetăţii, în care intrară zeci de suliți. 

După încă un asalt, poarta căzu la pământ cu zgomot. 

În cealaltă parte, hispapișştii lărgiseră spărtura, astfel că geții se 
văzură prinși din două părți. 

Otornes și Syrmos luptau alături şi loveau fără să greşească 
vreodată. Parcă erau vrăjiţi, de nu-i atingea nicio lance, nicio sabie. Din 
platoșele celor care nimereau sub securea lui Syrmos nu rămâneau decât 
țăndări amestecate cu oase zdrobite. Lancea unui macedonean îl atinse 
în umăr, dar Otornes îi veni de hac dușmanului, străpungându-i pieptul 
cu sabia lui încovoiată. Reciper, aflat lângă ei, lovea și el neobosit. 
După ce ucise un ostaș ce încerca să-și arunce sulița spre Otornes, se 
opri puţin, ștergându-și faţa. Peste câteva momente, alt macedonean 
căzu mort la pământ, cu umărul despicat. 

Loviturile, strigătele luptătorilor împletite cu nechezatul cailor 
răniţi, produceau o larmă de nedescris. 

După un timp însă, apărătorii cetăţii, înconjurați din două părţi, se 
văzură îngrămădiţi într-un colț. Câteva zeci de geți călări ţâșniră prin 
spărtura făcută în partea de miazănoapte a cetăţii, pierind în întuneric. 
În stepele din interiorul țării, unde fusese trimisă cea mai mare parte din 
populaţia care nu putea lupta, puţinii luptători rămași sperau că vor găsi 
scăpare pentru ei și familiile lor. 

Reciper trecuse în celălalt colț al cetăţii unde nu se ivise dușmanul. 
Mărimea cetăţii, a cărei lungime depășea 400 de pași, nu dăduse putință 
dușmanului s-o înconjoare cu forţe suficiente. Prin spărtura făcută chiar 
de geţi, ajutorul lui Otornes dirija evacuarea femeilor și a copiilor care 
rămăseseră la cetate, acoperindu-le retragerea. 

Otornes își dădu seama cu durere că nu vor mai putea rezista mult. 
Trebuia să-și cruţe luptătorii rămași în viaţă şi să se retragă spre ostrov, 
dacă mai avea timp. 

Macedonenii îi înconjurau tot mal mult. Abia mai avea loc să miște 
sabia. 


Acum nu mai era luptă, ci un adevărat măcel. Printre picioarele 
cailor se zvârcoleau luptătorii geţi, răniți de moarte. Ici și colo, 
macedonenii mai cruzi la inimă ridicau în vârful sulițelor pruncii 
pierduţi de mamele lor, strivindu-i de ziduri. 

Mai rezista numai grupul condus de cei doi, înconjurați din toate 
părțile de dușmani. 

Otornes îi făcu semn lui Syrmos și, urmaţi de ultimii luptători care 
se retrăgeau pas cu pas, lovind încă în dușmani, dispărură în încăperile 
cetății, trăgând ușa după ei. 

Cu greu macedonenii pătrunseră în încăperile din mijloc. Geţii 
dispăruseră însă fără urmă, de parcă-i înghiţise pământul. 

Degeaba scotociră toate ungherele, căci nu găsiră nicio urmă care 
să le arate unde pieriseră ultimii luptători geți. 

La auzul acestei veşti, Alexandru muşcă din buze până la sânge. 

Negru de furie, îl străpunse pe tessalianul care-l anunţase că nu mai 
găsise pe nimeni. 

Când se gândi să trimită oștenii spre malul fluviului, era deja prea 
târziu. 

Departe, pe apă, cu tot întunericul, se distingeau câteva umbre 
lunecând în direcţia ostrovului. 

Magas şi Syraxos, a căror lipsă nu se observase în învălmășeala din 
timpul bătăliei, își dădură seama că fugarii scăpaseră, retrăgându-se 
spre ostrov, unde puteau opune o rezistență îndelungată. 

Ca să nu piardă prin fuga celor doi tot ce câștigaseră cu trădarea, îi 
propuseră lui Alexandru un nou plan, pe care acesta îl aprobă, dornic să- 
i vadă îngenunchind pe dușmanii săi. 


* 


Când soarele se înălță pe cer, Magas și cu Syraxos urcară într-o 
barca, vâslind cu cea mai mare viteza spre ostrov, urmăriţi cu 
înverșunare de câteva bărci pline cu ostași macedoneni. 


Alexandru, mângâiat oarecum de victoria obţinută și de bogata 
pradă de cereale și vite, miere și ceară, piei, arme și altele găsite în 
cetate, porunci lui Meleagru și Filip, nobilii din apropierea lui, să 
transporte totul pe celălalt mal al Istrosului. 

După ce macedonenii uciși fură îngropaţi cu cinstea cuvenită — și 
nu erau de loc puţini! — regele aduse bogate jertfe lui Zeus Olimpianul 
şi lui Heracles. 

Hotărî să mai rămână pe malul stâng până va izbuti acţiunea pusă la 
cale. 

Strângându-și războinicii care erau pe ostrov, precum și pe cei care 
ajunseseră acolo după bătaie, aceștia orânduiră paza cu multă grijă, 
schimbând mereu străjile. Cu controlul lor fu însărcinat chiar Syraxos, 
căci Reciper, abia sosit pe insulă, după ce evacuase populaţia în câmpia 
din interiorul țării, se culcase zdrobit de oboseală, căzând într-un somn 
greu. 

În aceeaşi seară, după cum fusese înţelegerea, Antipatros, deghizat 
în get, sosi la întâlnirea cu Magas, în locul dinainte stabilit. Syraxos 
îndepărtase straja din vreme. 

Grecul îi spuse planul său: 

— Mâine, la miezul nopţii, cei doi vor fi în mâinile voastre. Ne 
vom întâlni tot în acest loc, spre care-l vom atrage fără să bănuiască 
ceva. Vreau să-i văd și eu înclinându-se slăvitului rege Alexandru. Şi 
acum mergi, nobile Antipatros, să nu ne găsească împreună cine nu 
trebuie, căci atunci tot planul nostru se va duce de râpă. 

— Nu uita, Magas, că dacă regele îi va avea prinși pe dușmanii lui, 
te va umple de onoruri, iar tu, Syraxos, vei deveni stăpânul acestor 
ținuturi. 

Nici grecul, nici conducătorul sucilor nu-și putură ascunde 
mulțumirea la auzul acestor făgăduieli. 

— Rămâneţi cu bine și fiți cu ochii în patru, rosti macedoneanul, 
grăbindu-se de plecare. 

Magas răsuflă ușurat când barca în care se urcase Antipatros, însoțit 
de încă doi ostași, se desprinse de țărm pierind în întuneric. 


Otornes și cu Syrmos stăteau de vorbă pe ţărmul ostrovului, sub o 
salcie bătrână, cu ramurile aplecate în apă. 

— Toată noaptea te-am simţit frământându-te, Otornes. Te înţeleg, 
căci am trăit şi eu clipe grele, când am plecat cu inima sfâșiată din 
ţinuturile mele pustiite de dușmani. 

— Au pierit cei mai buni luptători ai mei. Şi ne mai aşteaptă încă o 
luptă, poate ultima... 

— Alexandru e destul de înţelept ca să-și cruţe ostașii obosiţi. 
Soarele a răsărit și s-a culcat numai de cinci ori, de când i-am atacat la 
defileu, aproape de Nausipara. Poate că regele așteaptă să terminăm 
proviziile. 

— Alexandru n-are răbdare să aștepte prea mult. Doar tu mi-ai spus 
că se pregăteşte să pornească împotriva perșilor. Cât despre provizii, nu 
ducem deocamdată grijă. Chiar dacă se termină, în fluviu se află destul 
peşte. În orice caz, la noapte va trebui să fim atenţi. Și dacă ai observat 
că nu pot să dorm, mai este și altceva care mă neliniştește. 

— Ghicesc la ce te gândești. Tezaurul! 

— Da, ai dreptate, e vorba de tezaur. Dacă din întâmplare se 
descoperă intrarea în tunel? N-ar fi bine să mergem la grotă să încercăm 
să-l luăm de acolo? 

— Ce vorbeşti, Otornes? Daca ne prinde Alexandru? 

— Gândește-te că afară de tezaur, acolo se află și vasele pentru 
ofrandă, și chipul sacru al zeiței Bendis. Zeii ne vor pedepsi dacă 
dușmanii vor pune mâna pe ele. 

— Crezi că au bănuit ceva? 

— Dacă în mijlocul nostru s-a strecurat vreo iscoadă macedoneană? 
Alexandru pare un copil, dar e viclean și are buni sfătuitori. 

— Le-ai spus celor care ne-au însoţit, când am fugit din cetate, să- 
şi țină gura? 

— De asta nu mă tem. Dar nu vezi că ostașii macedoneni se tot 
învârtesc cu bărcile aproape de intrarea în grotă? Trebuie să mergem, 
Syrmos, să luăm tezaurul de acolo. 


— Ai dreptate, Otornes. Şi apoi, decât să mă închin lui Alexandru, 
mai bine mor în luptă. Uite, jur pe Donaris, grăi solemn tribalul, 
sărutând unda. Atunci, adăugă el, cum se înnoptează bine, pornim spre 
cetate. Zeii să ne aibă în paza lor! 

— Nobile Syrmos! Poate că în curând Gebeleizis ne va chema în 
lăcașul său, din împărăţia cerului fără margini. Hai să ne înfrățim. Am 
luptat împreună și dacă tot împreună vom pieri, zeii milostivi se vor 
îndura poate de noi și ne vor lăsa alături unul de altul, după moarte. 
Dacă trăim, să rămânem fraţi toată viaţa. 

Şi Otornes scoase pumnalul din teacă. Nici Syrmos nu întârzie să-l 
scoată pe al său. Câteva clipe mai târziu, două șuvițe de sânge se 
împreunară. 

Nu departe de ei, ascuns în frunzișul des, Magas asistă la 
jurământul lor de a lupta până la moarte împotriva dușmanului. 

Se străduise să nu piardă niciun cuvânt din vorbele celor doi 
conducători. 

Când cei doi începuseră să vorbească despre comoara din grotă, 
grecul rămăsese nemișcat, ciulind urechile. Ce bună idee avusese, 
urmărindu-i! „Să chibzuiesc bine. Pe zei, riscul pe care l-am făcut, 
trebuie răsplătit. Să merg la Alexandru ca să-i spun de grotă? Cred că aș 
face însă o prostie! Și așa, la miezul nopţii, dacă planul nostru nu va da 
greș, îi va avea în mână pe dușmanii săi. De ce să nu pun eu mâna pe 
tezaur? Să aştept aici, pe ostrov, până ce Otornes și Syrmos se vor 
întoarce cu barca încărcata? Dar dacă vor ascunde comoara în altă 
parte? Fie ce-o fi, la noapte mă iau după ei, ca să știu unde se află 
ascunzătoarea. Dacă va trebui să fac două drumuri, până ajung ei aici, 
până au să ascundă o parte din comoară și se vor întoarce iar, eu am 
timp să caut locul comorii și să anunţ straja. Dacă-i vor prinde lângă 
malul fluviului, n-o să-i întrebe nimeni ce caută acolo, căci vor fi 
bucuroși că-i au în mână. lar ei, în niciun caz n-au să spună de ce au 
venit acolo. Mai bine tac din gura, fără să-i spun lui Syraxos că mă duc 
undeva. Până la miezul nopţii voi fi înapoi“. 


* 


După ce tribalul și getul plecară, Magas ieși din tufiș. 

Nu știa însă că tot așa cum cei doi nu bănuiseră că Magas ascultase 
tot ce vorbiseră, nici grecul nu observase că Reciper, pe care purtarea 
ciudată din ultimul timp a acestuia îl cam pusese pe gânduri, îl urmărise 
la rândul său. 

Peste câteva clipe, fugi în goană la Otornes, spunându-i că grecul 
trăsese cu urechea la vorbele lor. 

— Şi eu bănuiam ceva de la un timp, spuse Otornes. Dacă la noapte 
Magas ne va urmări, atunci înseamnă că acestui ticălos îi datorăm 
înfrângerea noastră. Reciper, urmă el, să fii cu ochii pe el. Eu și cu 
Syrmos mergem să aducem tezaurul încoace. Dacă Magas vine după 
noi, să-l lași în pace. Tare mult aș vrea să stau de vorbă cu el în grotă. 
Pereţii nu grăiesc şi vor păstra tăcere, dacă vor vedea ceva. 

— Frate, dacă Magas îi va anunţa pe macedoneni? 

— E prea lacom ca să lase comoara. Acum cu atât mai mult trebuie 
s-o luăm de acolo. 

— N-ar fi mai bine să-l strângem puţin de gât pe Magas? 

— Avem timp pentru asta, acolo, la grotă. Poate aflăm și alte 
lucruri de la el, dacă se va vedea încolţit. 

Când se lăsă noaptea, Syrmos și Otornes urcară într-o monoxilă, 
vâslind ușor spre celălalt mal. Traseră barca lângă perete, stând câteva 
clipe nemișcaţi. Sus, pe deal, nu se auzea nimic. 

Deodată, atenţia lui Otornes fu atrasă de ceva agăţat de peretele 
abrupt. Aducea parcă a trup omenesc. Uitându-se mai bine, desluși că 
era într-adevăr un trup. Capul îi atârna în apă, iar picioarele îi erau 
prinse în niște rădăcini. 

— Nu ştiu cum a ajuns trupul acestui luptător aici. Să fi fost 
urmărit până aici de macedoneni și ucis? Sau poate o fi straja? 

— Cine era de pază aici în noaptea atacului? întrebă Syrmos. 

— Synda. Cred că s-a urzit un adevărat complot. 


După ce înlăturară ierburile și bolovanul, pătrunzând în grotă, 
Syrmos aprinse torța. Otornes trase trupul celui mort înăuntru. Clătină 
din cap, mâhnit. Era, într-adevăr, Synda, getul care ceruse să facă de 
strajă. 

— Cred că a fost lovit puternic și s-a prăvălit, rămânând agăţat de 
ierburi, spuse Syrmos. 

— Pesemne că şi celelalte străji au avut soarta sărmanului Synda, 
adăugă Otornes. 

— Cine crezi că a fost trădătorul? 

— Eu mă gândesc la Magas. Ce rost ar fi avut altfel să asculte ce 
vorbim? În orice caz, sunt gata să jur pe zei că l-a ajutat cineva. Singur 
nu putea pătrunde până la ostașii ce vegheau. Poate că unul de-ai noștri 
a fost complicele acestui ticălos. Şi ce supus părea Magas! E drept că în 
ochi se citea viclenia. 

— Lacom cum este, s-a gândit că va primi o răsplată frumoasă. 

— Frate Syrmos, eu zic să-l așteptăm aici, să vedem dacă ne 
urmărește. 

Otornes se uită prin deschizătura grotei. Afară, pe fluviu, aproape 
de tot, se auzeau niște vâsle bătând ușor apa. 

— Stinge torţa, frate, dacă gândul care mi-a încolţit în minte e bun, 
Magas va fi în mâinile noastre. 

În grotă se lăsă apoi tăcere. 

Magas încetă să mai vâslească. Se apropie încet de mal, puţin mai 
într-o parte de monoxila care, desigur, era a celor doi. Îi urmărise la 
plecarea de pe ostrov și așteptase ca să se îndepărteze binișor, să nu se 
simtă că cineva este pe urmele lor. Nu știa că Reciper îi pândea fiecare 
mișcare. 

Magas mai aşteptă puţin, ascuns lângă mal. 

Văzu că Otornes și Syrmos ies din grotă cu mâinile goale. 

„Probabil că au renunţat să ia comoara, gândi el. Chiar dacă au de 
gând să se întoarcă înapoi, va trece destul timp. Până atunci eu voi găsi 
comoara. Voi fi lipsit de grijă toată viaţa. Trebuie să acţionez repede de 
tot“. 


Magas răsuflă liniștit când îi văzu pe Otornes şi Syrmos 
depărtându-se. Mai aşteptă câteva clipe, apoi înlătură ierburile și 
bolovanul, pătrunzând în grotă. Îi era frică să lumineze, aşa că merse un 
timp bâjbâind. Orbecăind prin întuneric, reuși să găsească gura 
tunelului. Ajuns acolo, aprinse torța. După ce mai merse câțiva pași, 
urcând niște trepte cam alunecoase, Magas zări ușiţa, adânc vârâtă în 
perete, ca o firidă. O deschise și intră în grota unde bănuia că se află 
tezaurul. 

La vederea vaselor de aur și de argint, grecul rămase încremenit pe 
loc. 

Într-o phiale, cupă de argint grecească, scânteiau numeroase 
monede. Multe din ele erau de bronz, dar grecul nici nu le băgă în 
seamă aproape. Se repezi asupra celor de aur și de argint, cercetându-le. 
Inima îi bătea repede, repede de tot. Erau monede de aur histriene, 
drahme, cu vulturul de mare pe o parte şi cei doi Dioscuri pe cealaltă 
parte. 

Ochii lui Magas străluciră, ca ai unei bufniţe. 

În alt vas, tot de argint, erau monede callatiene, cu chipul Demetrei 
şi al lui Heracles, ba și stateri cizicieni de electrum, drahme și 
tetradrahme mai noi, de la Filip al II-lea. 

Rămase cu adevărat uluit când văzu într-un mic vas făcut de 
localnici, cu un brâu alveolar pe margine, nenumărate inele de aur curat. 
Ce avere avea în faţa ochilor! 

Cu mâinile tremurânde, scoase din sân pungile cu bani pe care le 
luase cu sine, începând să îndese în ele monedele ademenitoare. Nu va 
lăsa nimic, nimic, va lua și cupele cu el! Scormoni prin toate colțurile 
grotei, trântind vasele și zdrobind statuetele. 

Deodată, un zgomot ușor îl făcu să ciulească urechile. Parcă se 
auzeau pași! Magas încremeni. Doar nu venea cineva! Dacă erau cei 
doi? Ce prostie făcuse că-i lăsase să plece! Mai bine-i anunţa pe 
macedoneni! Dacă-l găseau în grotă, era pierdut. Zei, milostiviţi-vă! 

Deodată, ușa se deschise. Magas închise ochii, înspăimântat. 
Îngălbeni de frică atunci când îl văzu intrând înăuntru pe Otornes, urmat 


de Syrmos. Feţele le erau înspăimântătoare. 

— A, tu erai aici, Magas? Bine te-am găsit! Ce faci? Păzești 
comoara, să n-o ia cineva? spuse Otornes, batjocoritor. 

Magas nu putea scoate nicio vorbă. Gura îi era încleștată. Tremura 
din toate mădularele. Cupa de argint pe care o ţinea în mână căzu la 
pământ. 

— Ticălosule! Ne-ai vândut pentru bani şi tot din cauza banilor ai 
să mori! 

Magas se simţea prins ca un animal în capcană. Se uita la amândoi, 
îngrozit. 

Otornes se mânie strașnic, văzând sfărâmăturile statuetelor. 

O ură puternică îl copleși. 

— Ai profanat chipul zeiţei. Asta e destul ca să mori, netrebnicule! 
spuse el scoțând pumnalul. 

Syrmos îl apucă însă de braţ. 

— Oprește-te puţin, Otornes. Ce folos avem dacă-l omori și nu afli 
cine l-a ajutat? Otornes rămase cu pumnalul în mână. Avea dreptate 
conducătorul tribalilor. 

— Vorbeşte, năpârcă! Cine te-a ajutat în planurile tale? 

— Nu sunt vinovat, Otornes! Nu știu nimic! 

— Nu ştii? Cine a omorât străjile? Ce-ai căutat pe ostrov? Reciper 
te-a văzut când ne-ai pândit lângă malul apei. 

— Cum ai ajuns aici? Spune, Magas! îl întrebă și Syrmos. 

Grecul îşi dădu seama că era încolţit. Încercă să nege, dar simțind 
sub gât vârful pumnalului, renunţă să mai tăgăduiască. 

— Spun, spun tot, dacă-mi cruţaţi viaţa, bolborosi el. 

— Asta n-o să-ţi făgăduim. Dacă mai stai însă în cumpănă, te 
străpung, Magas. Cine te-a ajutat? 

— Syraxos, mărite Otornes. 

— Syraxos? Nu minţi? 

Lui Otornes nu-i venea să creadă. Syraxos, tocmai Syraxos? Dar de 
ce o făcuse? Imediat își aduse însă aminte de purtarea lui la adunarea 
sfatului uniunii, de privirile piezișe pe care acesta i le arunca. Grecul nu 


minţea. Syraxos îl însoţise pe grec când venise pe ostrov. Înseamnă că 
urmărirea fusese doar un șiretlic. Și tocmai pe el îl pusese mai mare 
peste străji! 

— Trebuie să ne grăbim, Syrmos. Cine ştie ce mârșăvie se mai 
pune la cale pe ostrov. Syraxos are straja în mână. 

Magas se târî la picioarele getului. Otornes îl înlătură cu scârbă. 
Grecul își citi sentinţa în ochii lui. „Chiar dacă mor, nici voi nu veţi mai 
avea mult de trăit“, gândi el. În disperarea care-l cuprinsese înaintea 
ultimelor clipe, se ridică în picioare, încercând să-l muște pe Otornes de 
mână. Syrmos îl prinse de umăr, ţinându-l strâns. 

— Iertare, iertare, gemu din nou grecul. 

— Eşti un nemernic, Magas. Vipera pe care o încălzești la sân 
mușcă totdeauna. Te pregăteai să trăieşti ca un rege, acum gătește-te să 
mori ca un câine. Primește-ţi răsplata cuvenită! 

— Îndură-te! gemu trădătorul. 

Otornes, ridicând pumnalul, îl repezi spre Magas, înfigându-i-l în 
inimă până la prăsele. 

Magas holbă ochii, dând să mai spună ceva. Se prăbuși însă la 
picioarele celor doi, rămânând încremenit pentru vecie. 

Otornes îi înlătură stârvul într-o parte, cu dispreţ. 


* 


Încărcând tezaurul în monoxilă, Otornes și tribalul trecură fluviul. 
Străjile erau la posturile lor. Reciper dormea. Deși lăsase vorbă unui 
războinic să-l trezească când se vor ivi cei doi, lui Otornes i se păru mai 
nimerit să-l lase să doarmă. Syraxos, aşa cum bănuiau, nu era nicăieri. 

Îngropară în grabă cele aduse din grotă în mijlocul ostrovului, la 
rădăcina unei sălcii bătrâne. 

— Unde-o fi acum Syraxos, frate? întrebă Syrmos. 

— S-ar putea să fie în partea cealaltă. Să mergem după el! 

— Să luăm cu noi câţiva războinici? 


— E mai bine să mergem numai noi amândoi. Nu trebuie să facem 
larmă. Syraxos poate se teme şi ar bănui imediat ceva. 

Syrmos îşi pipăi pumnalul. Era acum rândul lui să plătească 
fărădelegea! 


* 


Aproape de miezul nopții, Syraxos, văzând că grecul nu apare, 
plecă în căutarea lui, fără să-l găsească în culcuș. 

Hotărî să nu-l mai aștepte. La colţul ostrovului, Antipatros îl 
aştepta deja cu câţiva ostași. 

— Gata? întrebă el în șoaptă. 

— Nu știu unde este Magas. Să fi păţit ceva? 

— Lasă-l acuma pe Magas, nu-i nevoie de el acum. Du-te şi atrage- 
i încoace pe Otornes și Syrmos. După ce-i prindem, trebuie să înlăturăm 
şi celelalte străji. Ostașii noștri așteaptă gata pregătiţi pe mal, pentru a 
veni aici cum le vom da de veste. 

— Câţi ostași ai cu tine, Antipatros? 

— Destui ca să prindem zece oameni ca șefii acestor sălbatici. Hai, 
du-te, Syraxos, e timpul să nu pierdem vremea în zadar. 

Conducătorul sucilor simţi disprețul din vorbele macedoneanului. 
Ce-i mai păsa însă acum! Numai la gândul că vor fi înlăturate toate 
piedicile spre mărire, își simţea sufletul mulțumit. 

Pe măsură ce înainta spre mijlocul ostrovului, Syraxos micșoră 
paşii, strecurându-se cu grijă. Nu strica să fie prevăzător. Când se 
apropie de bordeiele unde războinicii dormeau, el se opri câteva clipe în 
loc. Avea impresia că se aud voci cunoscute. Distinse vocea groasă a lui 
Syrmos și pe cea a lui Otornes, mai moale. Desluși câteva cuvinte, iar 
când își auzi numele, tresări. Să fi fost descoperit? Se retrase tiptil, 
tiptil. Staturile uriașe ale celor doi se iviră sub coroana bogată a unei 
sălcii. Veneau drept spre el. Syraxos mai făcu câţiva pași înapoi. „Dacă 
ne-au aflat planurile, sunt pierdut. Acum e momentul să-i atrag spre 
locul unde așteaptă Antipatros.“ Syraxos se depărtă o bucată bună de 


drum, apoi rupse o creangă. Fără să se mai ascundă, fugi spre colțul 
ostrovului. Auzea în spate pașii repezi ai dușmanilor săi de moarte, 
care-l simţiseră. 

Syraxos năvăli chiar lângă tufișul unde era Antipatros. 

— Vin, spuse el, gâfâind. Pregătiţi-vă! 

Tribalul și getul abia ajunseră lângă copacii unde erau ascunși 
macedonenii, că aceștia și săriră asupra lor, înlănțuindu-i. Syraxos apăru 
și el, rânjind. Getul pricepu că picaseră în capcană. 

— Erai înţeles cu Magas, câine! Ai să mori și tu cu noi! 

Syraxos nu mai apucă să-și scoată pumnalul, caci Otornes, 
smulgându-se din mâinile soldaţilor, îl lovi fulgerător, străpungându-i 
inima. Căzură aproape în acelaşi timp la pământ, fiind lovit și el mortal 
de Antipatros, care se temea să nu se trezească războinicii geți şi tribali. 

Profitând de învălmășeală, Syrmos scăpă din mâinile soldaţilor, dar 
nu reuși să fugă decât vreo câţiva pași, căci lovit şi el de Antipatros se 
împletici şi căzu grav rănit. Macedonenii îl suiră în barcă, trecându-l 
dincolo. Câţiva dintre oșteni se răspândiră spre marginile ostrovului 
pentru a înlătura străjile. 

Curând, sute de ostași macedoneni năvăliră pe ostrov. 

Geţii și tribalii, deși luaţi pe neașteptate, luptară cu eroism, dar fură 
măcelăriți aproape cu toții. Numai Reciper cu câţiva tovarăși se 
strecurară într-o barcă și reușiră să scape, depărtându-se de ostrov. 

Zadarnic încercară macedonenii să-i ajungă. Ascunși de întuneric, 
fugarii își pierdură urma. 


* 


Zgomotul luptei se stinsese. Ici și colo, pe ostrov, răsunară multă 
vreme vaietele războinicilor geți și tribali răniți de moarte. 

Când Syrmos își reveni din leşin, doi ostași îl luară ducându-l în 
faţa lui Alexandru. Alături de rege se aflau ceilalți nobili din suita sa. 
Conducătorul tribalilor, abia trăgându-și răsuflarea, palid la față din 
cauza sângelui pierdut, înfruntă privirea lui Alexandru. Acesta, furios, 


se sculă în picioare, apropiindu-se de prizonierul său. De unde avea 
acesta atâta tărie? 

— Închină-te în faţa regelui, tribalule! îi strigă Filotes. 

— Eu nu ling ca un câine credincios brațul care mă lovește, 
răspunse dârz tribalul, privind cu dispreţ la fiul lui Parmenion. 

— Câine! Îndrăzneșşti să ne înfrunţi? îl repezi din nou Filotes. 

— Lasă-l, Filotes. Hei, Syrmos, nu era mai bine să te supui? 

— Mai bine mor, decât să îngenunchez în fața ta, Alexandre. Ai 
înecat toată Tracia în sânge și, setos de mărire și de faimă, vrei să 
cuprinzi şi ţinuturile fraților noștri geți. 

— Cine mi se împotrivește, plătește scump, cum vei plăti și tu. 

— Pe mine mă ai în mâinile tale, dar n-ai să poţi învinge popoarele 
noastre și ura lor n-ai s-o înăbuși niciodată. Dacă ura tuturor celor pe 
care i-ai supus prin foc şi sabie se va revărsa ca un șuvoi, te va dărâma, 
Alexandre. 

— De ce-l laşi pe acest câine să te batjocorească! spuse mâniat 
Ptolemaios. Lasă-mă să-l pedepsesc așa cum se cuvine. 

Alexandru îi făcu însă semn să stea la locul lui. Își dădea seama că 
Syrmos nu i se va închina, chiar de-l va supune la chinuri. Nu simţea 
nicio satisfacţie să se arate crud față de un dușman învins și rănit pe 
deasupra. În fundul sufletului său admira bărbăţia cu care acest sălbatic, 
rănit de moarte, îl înfrunta. 

Dădu ordin să fie închis în încăperea din mijlocul cetăţii şi să fie 
îngrijit. 

Apoi trecu fluviul dincolo. 

Trebuia să se pregătească de plecare. Era necesar să-i înfrângă pe 
illiri, şi asta cât mai repede, căci nu putea să amâne prea multă vreme 
campania împotriva lui Darius, ale cărui corăbii se arătau amenințătoare 
la hotarele ținuturilor grecești. 


Reciper și ceilalți câţiva geţi, care scăpaseră în noaptea măcelului 
de pe ostrov, ascunși în tufișurile de pe celălalt mal, la o aruncătură de 
săgeată de tabăra macedoneană, priveau pe dealul cetăţii. Acolo era 
mare forfotă, căci, în dimineaţa următoare, Alexandru avea de gând să 
pornească împotriva illirilor. 

Reciper nu putea să-și ierte faptul că adormise în noaptea aceea, în 
loc să-i aștepte pe Otornes și Syrmos. Bănuia că aceştia erau morți. Îi 
părea rău că nu-l ucisese pe Magas. La gândul că poate cei doi putrezeau 
pe ostrov, un fior îi strânse inima. 

Hotărî să meargă să le caute trupurile și să le ardă după datina 
veche. 

La căderea nopţii, însoţit de ceilalți geţi, Reciper reuși să se 
strecoare neobservat spre ostrov. I se strânse inima de durere văzându-și 
tovarășii morţi. 

În celălalt capăt al ostrovului găsi corpul lui Otornes, alături de cel 
al lui Syraxos, care zăcea cu faţa în jos. 

La vederea căpeteniei moarte, Reciper nu-și putu opri câteva 
lacrimi, cât îi era sufletul de aspru, călit în atâtea bătălii unde văzuse 
numeroși morți. 

În pieptul lui Syraxos era înfipt un pumnal, pe care Reciper îl 
recunoscu imediat. Era al lui Otornes. Arma avea lama vârâtă cu totul în 
trupul mortului, afară fiind numai mânerul galben, de os. Se vedea că 
acolo avusese loc o luptă. 

— Mă mir că Syraxos a fost ucis cu arma conducătorului nostru, 
spuse Roltes, unul din geţi. 

Reciper înţelesese acum totul. lată cine l-a ajutat pe Magas în 
mârșăviile lui! 

— Cred că ticălosul de Syraxos i-a atras încoace și Otornes, văzând 
cursa, l-a ucis. 

— Trupul lui Syrmos nu se vede nicăieri, spuse Namag. 

Roltes, care se dusese la marginea ostrovului, lângă țărm chiar, se 
aplecă deodată, ridicând un obiect strălucitor din nisip. 

— Reciper, am găsit o fibulă! 


Acesta o luă grăbit, privind-o cu atenţie. 

— E de la veşmântul lui Syrmos. Cred că a fost prins de 
macedoneni și dus la cetate, sau poate pe malul drept. 

Stătu un timp pe gânduri. Ştia că Otornes și Syrmos se înfrăţiseră, 
jurând să lupte și să moară împreună. Și după moarte, trupurile lor 
trebuiau să stea tot alături, iar sufletele să se ridice la cer, eliberate de 
încătușarea trupească. 

— Prieteni, rosti el. Eu cunosc un tunel care pornește din Donaris şi 
răspunde pe cetatea Zimidava. Poate că Syrmos nu este mort. Trebuie să 
încercăm să-l scăpăm. Cine vrea să meargă cu mine? 

— Eu te însoțesc, Reciper, spuse Roltes. 

Namag i se alătură. Ceilalţi geți dădură din capete, în semn de 
încuviințare. Chiar dacă Syrmos nu este get, au luptat împreună și 
trebuie să încerce să-l salveze pe fratele iubitei lor căpetenii ucise. 

Duseră trupul lui Otornes în monoxilă și vâsliră cu atenţie spre 
locul pe care li-l arăta Reciper. Intrarea în tunel nu fusese încă 
descoperită de macedoneni, căci bolovanul care acoperea grota era la 
locul lui. Sus de tot, la capătul de sus al galeriei, nu se auzea nicio 
mișcare. Macedonenii dormeau sau mai curând benchetuiau fără grijă, 
căci nu mai aveau niciun motiv să se teamă. 

Reciper, după ce se convinse că în cetate este liniște, ridică 
scândura știută, pătrunzând în încăperea din mijlocul cetăţii. Plin de 
emoție și de bucurie îl văzu pe Syrmos acolo, legat. Tribalul însă nu se 
trezi, căci era istovit. Reciper simţi că fratele căpeteniei lor nu mai avea 
multe clipe de trăit. Pierduse mult sânge. Veșmântul i se lipise de trup, 
îmbibat. Încet, ca să nu simtă straja macedoneană ai cărei paşi se auzeau 
în faţa ușii, Reciper îl târî spre galerie. 

Se opri însă cu răsuflarea tăiată. În faţa ușii se auziră pașii ostașului 
de pază, apoi timp de câteva clipe se lăsă tăcere. 

Reciper rămase pe loc, nemișcat. Cu pași ușori, se duse în spatele 
ușii, pregătindu-și arma. 

Când ușa se deschise, scârțâind, și macedoneanul intră înăuntru, 
Reciper îl lovi, apoi se aruncă asupra lui, prăvălindu-l. Ostașul icni scurt 


şi vru să se împotrivească, dar Roltes izbi și el cu securea pe care o 
luase cu el, împrăștiindu-i creierii pe podea. Macedoneanul mai zvâcni 
de câteva ori, apoi încremeni. 

— Repede, repede, spuse Reciper. Luaţi-l pe Syrmos. 

Transportându-l cu grijă prin tunel, geții îl duseră pe tribalul în 
agonie până la monoxilă. Trebuiau să se grăbească, să plece cât mai 
repede, căci luna ieșise dintre nori. 

Roltes îl udă cu apă pe muribund. Syrmos se trezi din leșin, privind 
buimăcit în jur. Căuta să priceapă unde se află. Rosti ceva, dar Reciper 
şi ceilalți geţi nu prindeau decât frânturi de cuvinte. Numai de câteva 
ori, lui Reciper i se păru că deslușește numele lui Syraxos, apoi 
cuvintele „tezaur“ și „ostrov“, dar probabil că Syrmos aiura. 

Tribalul privi trupul lui Otornes. Răsufla greu, iar din colțul buzelor 
i se prelingea o şuviță subţire de sânge. Îi veniseră ultimele clipe. 
Reciper și cu Roltes îl întinseră încet pe fundul monoxilei, alături de 
căpetenia lor. 

Cu greu, tribalul rosti câteva vorbe, întretăiate din când în când de 
gâfâieli repezi. 

— Să ne ardeţi împreună... sus... pe dealul din spatele cetăţii... 
Luaţi tezaurul... ostrov... Luptaţi... 

Reciper încuviință din cap. Înţelesese. Simţea boabe de lacrimi 
curgându-i pe obraz. Lupta nu s-a sfârșit încă! 

Syrmos, oftând, închise ochii și rămase încremenit. Un zâmbet îi 
lumina faţa aspră, chinuită. 

Murise împăcat, între prietenii săi. 

Sus, pe cer, un nor acoperi pentru câteva clipe cornul de aur al 
lunii... 


* 


Barca, luminată de razele argintii ale lunii, plutea ca o nălucă peste 
ape, înspre Alutus, purtând trupurile neînsuflețite ale celor doi 
conducători viteji, unul tribal și altul get, dar amândoi frați... 


Note: 


1. Hemus — denumire antică a munţilor Balcani. 
2. Hebros — râul Marița din Bulgaria. 


Evenimentele au avut loc în anul 335 î.e.n. 


ipa 


ba 


Maunychion — aprilie-mai, după calendarul grecesc antic. 


Ia 


Istros — denumirea veche a fluviului Dunărea, numit local Donaris. 


ad 


Savus — râul Sava din lugoslavia, afluent al Dunării. 
7. Parasangă — unitate de lungime în Grecia antică, echivalentă cu 5.322 m. 


8. Un cot — 1,50 picioare sau 0,4436 m. Sulițele macedonene măsurau de obicei între 5- 
6,25 m lungime. 


9. Asamus — râu în Bulgaria, numit azi Osăm. Se varsă în Dunăre, în dreptul orașului 
Nikopol. 


10. Fibulă — agrafă. 


11. Obolul era cea mai mică unitate monetară la greci, având o greutate de 0,72 g. O 
drahmă avea 6 oboli. 


12. Pilos — pălăriuţă de pâslă, cu boruri foarte mici sau fără boruri. 


